यौ मैथिल ! मिथिलाक्षर सीखू ।
 मिथिलाभाषा तिरहुतेँ लीखू ।
 हम कहलहुँ, हम सीख लेने छी, अहाँ कहै छी फेरो सीखू । ।
 "मिथिलाक्षर अभ्यास पुस्तिका", आ " मिथिलाक्षर शिक्षा " ।
 पढ़लहुँ, सीखलहुँ, लीखए लगलहुँ, जे वैदेहीक इच्छा ।
 क - ख - ग - घ सभहक एक्के, पर किछु वर्णक अन्तर ।
 पर सभसँ दिक्कत करैत छल, मात्रा - संयुक्ताक्षर ।
 अहँ कहलहुँ ओ हस्तलिखित छल, टाइप - प्रिण्ट सभ सेहो सीखू ।
 हम कहलहुँ, हम सीख लेने छी, अहाँ कहै छी फेरो सीखू । ।
 मरणासन्न "लिपि - वैदेही", सभकेओ चाहथि जीबए ।
 पर जञो एतेक रास संशोधक, ककर उचित - की सीखए ?
 "झा बाबू" नेपालसँ अयलाह, "मिथिला" फॉण्टकेँ नेने ।
 "पाण्डेयजी" भारतसँ गरजलाह, "तिरहुता" हम छी धेने ।
 "मिथिला आवाज"क किछु अलगेँ, ककर सही - की सीखू ?
 हम कहलहुँ, हम सीख लेने छी, अहाँ कहै छी फेरो सीखू । ।
 ह्रस्व - मात्रा मिथिलाक्षरमे, धरइछ बहुते रूप ।
 संगहि संयुक्ताक्षर बहुधा, धएने रूप अनूप ।
 ऊपरसँ नित नव संशोधन, एकक दस - दस रूप ।
 शिक्षार्थीसभ असमंजसमे, बैसल छथि सभ चूप ।
 सोचि रहल छी - रहए दियौ, ई व्यर्थक झंझटि दूरे फेंकू ।
 हम कहलहुँ, हम सीख लेने छी, अहाँ कहै छी फेरो सीखू । ।
 तीन तिरहुतिया तेरह पाक, आ मुण्डे - मुण्डे मतिर्भिन्ना ।
 ककरो केओ सूनए - नञि राजी, अपनहि बजबए तक्धिन्ना ।
 हम कहैत छी - सुनू भाइ यौ, अपनहिमे बैसार करू ।
 एक फॉण्ट सहमतिसँ चूनू, बाद प्रचार - प्रसार करू ।
 तखने मृत - सञ्जिवनी भेँटत, नञि तँऽ तिरहुता मुइले बूझू ।
 हम कहलहुँ, हम सीख लेने छी, अहाँ कहै छी फेरो सीखू । ।
 01 JUNE 2014 कऽ प्रकाशनार्थ "मिथिलाञ्चल टुडे" केर सम्पादकीय कार्यालयकेँ प्रेषित; तत्पश्चात (मिथिलांचल टुडेक अनियमित प्रकाशनक कारणेँ) 27 DEC. 2014 कऽ प्रकाशनार्थ "मिथिला दर्शन" केर सम्पादकीय कार्यालयकेँ प्रेषित । 